ปัจจัยความเสี่ยง

ปัจจัยความเสี่ยง

เนื่องจากบริษัทฯ ประกอบธุรกิจหลักคือ กิจการลงทุน (Holding Company) รายได้ของบริษัทฯ มาจากรายได้ของบริษัทในเครือฯ ดังนั้น ความเสี่ยงที่จะเกิดขึ้นมาจากความเสี่ยงในการดำเนินธุรกิจของบริษัทในเครือฯ

ในการดำเนินธุรกิจของเครือฯ ส่วนหนึ่งของผลการดำเนินงานที่เพิ่มสูงขึ้นเป็นผลจากการปรับปรุงประสิทธิภาพการดำเนินงานภายในของธุรกิจตามสภาพแวดล้อมที่เปลี่ยนแปลงไป เช่น การปรับปรุงประสิทธิภาพการผลิต เพื่อลดต้นทุนการผลิต การปรับปรุงการบริการ การตลาด การขายและการจัดส่งเพื่อเพิ่มยอดขาย ลดต้นทุนการบริการ การลดค่าใช้จ่ายในการบริหาร ค่าใช้จ่ายดอกเบี้ย และค่าใช้จ่ายทางการเงิน เพื่อให้ส่งผลรวมในทางที่ดีต่อธุรกิจ ในขณะเดียวกันในการดำเนินธุรกิจย่อมเป็นเรื่องที่เลี่ยงไม่ได้ในการดำเนินงานภายใต้ปัจจัยความเสี่ยงต่างๆ ทางธุรกิจ ซึ่งมีผลกระทบทั้งด้านการสร้างโอกาสทางธุรกิจและในด้านที่เป็นอุปสรรคในการดำเนินธุรกิจ ซึ่งอาจจะแยกพิจารณาแต่ละด้านได้ดังนี้

ความเสี่ยงจากการดำเนินธุรกิจของบริษัทในเครือฯ

การเปลี่ยนแปลงของเศรษฐกิจ สังคม และการเมือง ในปี 2547
ทำให้การดำเนินธุรกิจได้รับผลกระทบจากปัจจัยเสี่ยงต่างๆ อาทิ เช่น การปรับขึ้นของราคาน้ำมัน
การก่อการร้ายและสถานการณ์ไม่สงบทางภาคใต้ของไทย การแพร่ระบาดของไข้หวัดนก
การแข็งค่าขึ้นของเงินบาท ซึ่งส่งผลกระทบต่อความสามารถในการแข่งขันของสินค้าส่งออก ฯลฯ
เครือซิเมนต์ไทยจึงให้ความสำคัญกับการติดตามสถานการณ์อย่างใกล้ชิดโดยการบริหารความเสี่ยงและประเมินผลกระทบ
เพื่อกำหนดแนวทางดำเนินธุรกิจที่เหมาะสมเป็นรายธุรกิจของเครือซิเมนต์ไทย
โดยพิจารณาแยกตามกลุ่มธุรกิจได้ดังนี้

ธุรกิจปิโตรเคมี

  1. ความเสี่ยงจากความผันผวนของราคาวัตถุดิบและผลิตภัณฑ์ในตลาดโลก

  ราคาผลิตภัณฑ์ปิโตรเคมีและวัตถุดิบหลัก (Naphtha)
  ในตลาดโลกมีความผันผวนสูงเนื่องมาจากการเปลี่ยนแปลงทางเศรษฐกิจการเมืองของโลก
  โดยเฉพาะอย่างยิ่งในภูมิภาคตะวันออกกลาง ภัยจากการก่อการร้าย
  รวมทั้งการเปลี่ยนแปลงด้านอุปสงค์/อุปทานของผลิตภัณฑ์ปิโตรเคมี
  และวัตถุดิบหลักที่ใช้ในกระบวนการผลิตจะส่งผลกระทบต่อธุรกิจทั้งในเชิงบวกและเชิงลบ
  ทำให้ธุรกิจฯ ต้องติดตาม วิเคราะห์ และประเมินสถานการณ์อย่างใกล้ชิด
  พร้อมทั้งกำหนดกลยุทธ์ในการบริหารความเสี่ยงที่เหมาะสม ได้แก่
  การจัดหาวัตถุดิบล่วงหน้าเพื่อประกันความเสี่ยงทางด้านราคา
  และการดำเนินอุตสาหกรรมต่อเนื่องเพื่อให้เกิด Synergy ในสายการผลิต
  รวมทั้งการปรับปรุงประสิทธิภาพในสายการผลิตเพื่อลดต้นทุน ฯลฯ

  2. ความเสี่ยงจากอันตรายที่อาจเกิดจากการผลิต

  ในกระบวนการผลิตผลิตภัณฑ์ปิโตรเคมีนั้น อาจก่อให้เกิดอันตรายจากก๊าซรั่ว ไฟไหม้ ระเบิด
  หรือมีอุบัติภัยอื่นที่ไม่อาจคาดการณ์ได้
  ซึ่งจะก่อให้เกิดความเสียหายและผลกระทบในเชิงลบอย่างรุนแรงต่อบุคคล ทรัพย์สิน
  และการดำเนินธุรกิจ เครือฯ
  จึงได้กำหนดมาตรการด้านความปลอดภัยอย่างเคร่งครัดตามข้อกำหนดของมาตรฐานอุตสาหกรรมโดยจัดให้มีการทดสอบและเตรียมความพร้อมของอุปกรณ์และบุคลากรที่เกี่ยวข้อง
  เพื่อให้มั่นใจว่ามาตรการต่างๆที่กำหนดขึ้นสามารถปฏิบัติได้จริงเมื่อเกิดเหตุฉุกเฉิน
  นอกจากนี้ได้ซื้อประกันภัยคุ้มครองความเสี่ยงสำหรับทรัพย์สินหลักที่ใช้ในการดำเนินธุรกิจทั้งหมดตามที่พึงปฏิบัติในอุตสาหกรรมปิโตรเคมี

ธุรกิจกระดาษและบรรจุภัณฑ์

  1. ความเสี่ยงจากปริมาณและราคาไม้ยูคาลิปตัส

  ไม้ยูคาลิปตัสเป็นวัตถุดิบหลักที่สำคัญของธุรกิจนี้
  และเนื่องจากข้อจำกัดเรื่องการลดลงของพื้นที่ปลูกป่าและอายุไม้ที่จะนำมาใช้เป็นวัตถุดิบในกระบวนการผลิตที่ต้องใช้ระยะเวลานานถึง
  5 ปี ทำให้ราคาวัตถุดิบดังกล่าวสูงกว่าที่ประมาณการไว้
  และมีผลกระทบต่อต้นทุนการผลิตที่สูงขึ้นอย่างไม่สามารถหลีกเลี่ยงได้ เพื่อลดความเสี่ยงนี้ ธุรกิจฯ
  จึงยังคงให้ความสำคัญกับโครงการสนับสนุนการปลูกต้นยูคาลิปตัส
  การวิจัยและพัฒนาเกี่ยวกับวัตถุดิบและวัตถุดิบทดแทน การวางแผนการจัดซื้อล่วงหน้า
  รวมทั้งการควบรวมกิจการที่ดำเนินธุรกิจในลักษณะเดียวกัน
  เพื่อประโยชน์ในการบริหารงานและวัตถุดิบ

  2. ความเสี่ยงจากปริมาณและราคาเศษกระดาษ

  เศษกระดาษเป็นอีกวัตถุดิบหลักที่สำคัญของธุรกิจนี้
  นอกจากการการป้องกันแก้ไขความเสี่ยงจากปริมาณและราคาเศษกระดาษในลักษณะเชิงรุกดังกล่าวในข้อ
  1 แล้ว ธุรกิจฯ ยังได้เพิ่มเติมจุดรับซื้อเศษกระดาษ และเพิ่มประสิทธิภาพการบริหาร Supply
  Chain Management ให้สามารถจัดส่งเศษกระดาษจากจุดรับซื้อต่างๆ
  ถึงโรงงานตามแผนการผลิตที่วางไว้ ด้วยต้นทุนที่ต่ำลง

ธุรกิจซิเมนต์ และธุรกิจผลิตภัณฑ์ก่อสร้าง

  1. ความเสี่ยงจากราคาวัตถุดิบหลักที่ใช้ในกระบวนการผลิต

  วัตถุดิบหลักในกระบวนการผลิตของธุรกิจซิเมนต์ คือ หินปูนและเชื้อเพลิง
  โดยหินปูนได้มาจากแหล่งธรรมชาติในประเทศที่ได้รับสัมปทานจากภาครัฐ
  ในปีนี้สัมปทานดังกล่าวของโรงงาน ท่าหลวงยังไม่ได้รับอนุมัติให้ต่ออายุจากภาครัฐ
  จึงต้องจัดหาจากแหล่งใกล้เคียงและเสียค่าใช้จ่ายในการขนส่ง
  ทำให้ต้นทุนของปูนซีเมนต์ที่ผลิตจากโรงงานท่าหลวงสูงขึ้น ในขณะเดียวกันถ่านหิน (Coal)
  ซึ่งเป็นเชื้อเพลิงหลักมีราคาสูงขึ้นมาก
  จากปัจจัยดังกล่าวมีผลทำให้ต้นทุนการผลิตเฉลี่ยของปูนซีเมนต์สูงกว่าที่ประมาณการไว้
  สำหรับการดำเนินการเพื่อลดความเสี่ยงในเรื่องนี้
  นอกจากการสำรวจหาแหล่งวัตถุดิบใหม่ทั้งในประเทศและประเทศเพื่อนบ้าน
  การทำสัญญาซื้อขายระยะยาวแล้ว
  ฝ่ายจัดการยังได้มุ่งเน้นการทำการวิจัยและพัฒนาเกี่ยวกับวัตถุดิบและวัตถุดิบทดแทน
  เพื่อนำมาใช้ในกระบวนการผลิต
  และนอกจากที่ปูนซีเมนต์จะเป็นสินค้าสำเร็จรูปที่ผลิตออกสู่ตลาดเพื่อจำหน่ายแล้ว
  ปูนซีเมนต์ยังเป็นวัตถุดิบหลักพื้นฐานสำหรับธุรกิจผลิตภัณฑ์ก่อสร้าง
  ต้นทุนการผลิตปูนซีเมนต์ที่สูงขึ้นจึงมีผลกระทบต่อเนื่องถึงต้นทุนผลิตของผลิตภัณฑ์ในกลุ่มธุรกิจผลิตภัณฑ์ก่อสร้างอย่างไม่สามารถหลีกเลี่ยงได้
  เพื่อลดความเสี่ยงในเรื่องนี้
  ฝ่ายจัดการใช้กลยุทธ์ในการออกแบบและพัฒนาผลิตภัณฑ์ใหม่เพื่อสร้างมูลค่าเพิ่ม
  และสนองตอบต่อความต้องการของตลาด

  2. ความเสี่ยงจากการเปลี่ยนแปลงกฎหมาย

  ธุรกิจซิเมนต์ได้รับผลกระทบจากการที่กรมโรงงานอุตสาหกรรมได้มีการกำหนดมาตรฐานใหม่
  เพื่อควบคุมการปล่อยฝุ่น ก๊าซไนโตรเจนอ๊อกไซด์ (NO_(X)) และซัลเฟอร์ไดอ๊อกไซด์
  (SO_(X)) ของโรงงานปูนซีเมนต์ทั่วประเทศ โดยให้ระยะเวลาดำเนินการปรับปรุง 2 ปี
  กรณีโรงงานใดไม่ผ่านเกณฑ์ที่กำหนด กรมโรงงานฯจะสั่งหยุดหม้อเผา
  เพื่อลดความเสี่ยงนี้และด้วยจิตสำนึกในการรักษาสิ่งแวดล้อมของชุมชน
  ฝ่ายจัดการได้ดำเนินการทบทวนเกณฑ์มาตรฐานต่างๆ
  ที่โรงงานปูนซีเมนต์ใช้ให้สอดคล้องกับมาตรฐานของกรมโรงงานฯ พร้อมทั้งสำรวจตรวจวัดฝุ่น
  NO_(X) และ SO_(X) ที่เกิดจากกระบวนการผลิต เพื่อมิให้เกินมาตรฐานดังกล่าว
  ผลการสำรวจพบว่าทุกโรงงานปูนซีเมนต์ของเครือฯ
  ผ่านเกณฑ์มาตรฐานเท่ากับหรือดีกว่ามาตรฐานที่ทางราชการกำหนด
  สำหรับโรงงานที่มีแนวโน้มว่าอาจเกิดปัญหาในอนาคต เครือฯ
  ได้มีมาตรการป้องกันและแก้ไขไว้ล่วงหน้าอย่างรัดกุมแล้ว

  ธุรกิจจัดจำหน่าย

  1. ความเสี่ยงจากการแข่งขัน

  เป็นความเสี่ยงที่เกิดจากการดำเนินธุรกิจของคู่แข่ง หรือการเข้าสู่ตลาดของคู่แข่งรายใหม่
  ที่มีความได้เปรียบเชิงกลยุทธ์ในการแข่งขันในด้านต่างๆ เช่น รูปแบบของสินค้าและบริการ
  ต้นทุนสินค้าและค่าขนส่ง หรือด้านเงินทุน
  ทั้งนี้ธุรกิจมีนโยบายเพื่อลดความเสี่ยงดังกล่าวและเสริมสร้างความแข็งแกร่งในการจัดจำหน่าย
  โดยได้นำแนวคิดการจัดการตลอดจนการนำระบบคอมพิวเตอร์ที่ทันสมัยมาใช้ เช่น ระบบ CRM
  (Customer Relationship Management) TMS (Transportation Management
  System) ระบบ SCM (Supply Chain Management) เพื่อสร้างความพึงพอใจให้กับลูกค้า
  รวมทั้งการพัฒนาระบบบริการใหม่ๆ เพื่อส่งเสริมสนับสนุนการให้บริการอย่างครบวงจร

  2. ความเสี่ยงจากการให้สินเชื่อ

  การให้สินเชื่อกับลูกค้าต่างประเทศอาจก่อให้เกิดความเสี่ยงกับธุรกิจได้
  เนื่องจากการให้ข้อมูลสินเชื่อของลูกค้าในต่างประเทศมีจำกัด โดยเฉพาะประเทศที่เครือฯ
  ไม่มีสาขาอยู่ ทั้งนี้ธุรกิจฯ
  ได้มีนโยบายลดความเสี่ยงดังกล่าวโดยกำหนดให้มีการซื้อขายโดยให้ลูกค้าออก Letter of
  Credit หรือการทำประกันการชำระหนี้
  นอกจากนี้ยังกำหนดให้มีคณะกรรมการสินเชื่อในการกำหนดหลักเกณฑ์ พิจารณากลั่นกรอง
  ให้สินเชื่อ ควบคุมวงเงิน และการติดตามหนี้
  ตลอดจนจัดระบบฐานข้อมูลลูกค้าให้เพียงพอกับการบริหารสินเชื่อ

  3. ความเสี่ยงจากการบริหารช่องทางการจัดจำหน่ายที่ไม่เหมาะสม

  ความเสี่ยงจากการบริหารช่องทางการจัดจำหน่ายที่ไม่เหมาะสม
  อาจทำให้บริษัทเสียโอกาสในการขายสินค้าหรือบริการได้
  ธุรกิจจัดจำหน่ายได้บริหารความเสี่ยงจากการจัดการช่องทางการจัดจำหน่ายโดยเร่งพัฒนาความสามารถของผู้แทนจำหน่าย
  และให้ข้อมูลที่เป็นประโยชน์เพื่อพัฒนาช่องทางการจัดจำหน่ายให้สามารถแข่งขันได้อย่างยั่งยืน
  เช่น ด้านเทคโนโลยี การบริหารจัดการ นอกจากนี้ธุรกิจฯ
  ได้รับความร่วมมือสนับสนุนด้านการบริหารจัดการธุรกิจค้าปลีกสมัยใหม่จากบริษัท Do It Best
  ซึ่งเป็นเครือข่ายการค้าปลีกวัสดุก่อสร้างและเคหะภัณฑ์ในสหรัฐอเมริกา
  มาพัฒนาและปรับเปลี่ยนรูปแบบเครือข่ายร้านค้าร้านซิเมนต์ไทยโฮมมาร์ทไปสู่รูปแบบใหม่
  ให้เป็นร้านค้าวัสดุก่อสร้างคุณภาพของเครือซิเมนต์ไทย
  เพื่อตอบสนองต่อความเปลี่ยนแปลงพฤติกรรมผู้บริโภคที่หันมาซื้อสินค้าจากร้าน Modern Trade
  และเลือกซื้อวัสดุก่อสร้างและเคหะภัณฑ์ด้วยตนเองมากขึ้น

ความเสี่ยงทางการเงิน มีความเสี่ยงที่สำคัญ ดังนี้

  2.1 ความเสี่ยงจากการเปลี่ยนแปลงของอัตราดอกเบี้ย (Interest Rate Risk)

  การเปลี่ยนแปลงของอัตราดอกเบี้ย โดยปกติมักจะมีผลกระทบต่อการดำเนินงานของธุรกิจต่างๆ
  ได้ แต่เนื่องจากอัตราดอกเบี้ยในตลาด ณ ขณะนี้ยังคงอยู่ในระดับต่ำ
  และแนวโน้มในการปรับขึ้นของอัตราดอกเบี้ยน่าจะเป็นไปอย่างช้าๆ
  ดังนั้นในระยะสั้นความเสี่ยงจึงยังไม่มากนัก
  ในระยะยาวยังคงมีความไม่แน่นอนในเรื่องระดับของอัตราดอกเบี้ย เครือฯ
  จึงได้บริหารความเสี่ยงเกี่ยวกับการเปลี่ยนแปลงของอัตราดอกเบี้ย
  โดยเลือกใช้เงินกู้ที่มีอัตราดอกเบี้ยคงที่ในอัตราส่วนที่มากกว่าเงินกู้ที่มีอัตราดอกเบี้ยลอยตัว
  โดยมีอัตราส่วนเป็นประมาณ 80:20 ตามลำดับ
  ดังนั้นการเปลี่ยนแปลงของอัตราดอกเบี้ยเกิดขึ้นในอนาคต
  จึงแทบจะไม่มีผลกระทบต่อผลการดำเนินงานของบริษัทฯ

  นอกจากนี้เครือฯ ยังบริหารความเสี่ยงโดยใช้เครื่องมือทางการเงิน เช่น
  สัญญาแลกเปลี่ยนอัตราดอกเบี้ย (Interest Rate SWAP)
  เพื่อปรับสัดส่วนของอัตราดอกเบี้ยคงที่ และลอยตัวให้อยู่ในอัตราที่เหมาะสม

  2.2 ความเสี่ยงจากความผันผวนของอัตราแลกเปลี่ยน (Foreign Exchange Rate Risk)

  เครือฯ
  ได้พยายามลดความเสี่ยงจากความผันผวนของอัตราแลกเปลี่ยนโดยใช้แหล่งเงินกู้ภายในประเทศในรูปหุ้นกู้มากขึ้น
  และใช้เครื่องมือทางการเงิน ได้แก่ SWAP และ Forward
  ในการเปลี่ยนภาระหนี้สกุลต่างประเทศมาเป็นภาระหนี้สกุลบาทแทน
  ตามที่ได้กล่าวมาแล้วข้างต้นมีผลทำให้ยอดเงินกู้สกุลต่างประเทศของเครือฯ ณ สิ้นปี 2547
  เหลือเพียง 1% ของยอดเงินกู้ทั้งหมด
  และจะได้รับผลกระทบจากความผันผวนของอัตราแลกเปลี่ยนน้อยมาก
  นอกจากนี้การส่งออกสินค้าเป็นเงินสกุลต่างประเทศก็ยังเป็นการดำเนินการที่จะช่วยลดความเสี่ยงอันอาจจะเกิดขึ้นจากความผันผวนของอัตราแลกเปลี่ยนเงินตราต่างประเทศส่วนที่จะเกิดจากภาระหนี้ที่เป็นเงินตราต่างประเทศที่เครือฯ
  ยังคงเหลืออยู่ได้อีกทางหนึ่งด้วย (Natural Hedge)

  2.3 ความเสี่ยงจากการสนับสนุนทางการเงินให้แก่บริษัทในเครือฯ

  เครือฯ มีนโยบายสนับสนุนให้บริษัทในเครือฯ
  มีอัตราส่วนโครงสร้างทางการเงินที่เหมาะสมกับการดำเนินธุรกิจ
  เพื่อให้เป็นไปตามนโยบายดังกล่าว บางกรณีบริษัทฯ
  อาจมีความจำเป็นต้องเข้าไปมีส่วนร่วมในการสนับสนุนทางการเงินในรูปของการค้ำประกันเงินกู้ให้แก่บริษัทในเครือฯ
  ซึ่งหากบริษัทใดบริษัทหนึ่งที่บริษัทฯ ค้ำประกันตกเป็นผู้ผิดนัดหรือไม่สามารถชำระหนี้
  อาจส่งผลให้เจ้าหนี้เรียกให้บริษัทฯ ชำระหนี้แทนได้ ดังนั้น บริษัทฯ
  จึงมีหลักการในการค้ำประกันเงินกู้ให้แก่เฉพาะบริษัทในเครือฯ ที่บริษัทฯ
  มีอำนาจในการบริหารจัดการ หรือการค้ำประกันตามอัตราส่วนการถือหุ้นสำหรับบริษัทในเครือฯ
  ที่บริษัทฯ ไม่มีส่วนร่วมในการบริหาร อย่างไรก็ดี บริษัทฯ
  ได้ลดความเสี่ยงจากการสนับสนุนทางการเงินแก่บริษัทในเครือฯ
  โดยจัดการให้เกิดธุรกรรมดังกล่าวน้อยที่สุด

  เพื่อให้สามารถบริหารและติดตามความเสี่ยงในเรื่องนี้อย่างทันกาล
  ฝ่ายจัดการจึงได้กำหนดสัญญาณเตือนภัยความเสี่ยง (Risk Warning Signal) ขึ้น
  เพื่อเป็นมาตรการให้บริษัทในเครือฯ ระมัดระวังถึงความเสี่ยงที่ใกล้จุดยอมรับได้
  และรายงานความเสี่ยงนั้นต่อกรรมการผู้จัดการใหญ่กลุ่มธุรกิจ คณะกรรมการตรวจสอบ
  และคณะกรรมการบริษัทฯ
  พร้อมทั้งแผนการดำเนินการแก้ไขที่แสดงถึงการดำเนินการและผู้รับผิดชอบอย่างชัดเจนเป็นรายไตรมาส

ความเสี่ยงด้านการบริหารและการจัดการ

บริษัทฯ มีการกระจายหุ้นในตลาดหลักทรัพย์ฯ
และไม่มีผู้ถือหุ้นรายใดรายหนึ่งหรือกลุ่มใดกลุ่มหนึ่งที่ถือหุ้นมากกว่า 50%
รวมทั้งไม่มีผู้ถือหุ้นรายใหญ่หรือผู้บริหารรายใดรายหนึ่งที่มีความขัดแย้งในผลประโยชน์ (Conflict
of Interest) กับบริษัทฯ อีกทั้งบริษัทฯ
ได้ปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of Best Practices)
ตามแนวทางของตลาดหลักทรัพย์ฯ โดยเครือ
ซิเมนต์ไทยมุ่งมั่นในการดำเนินธุรกิจตามหลักบรรษัทภิบาลที่ดี (Good Corporate Governance)
อย่างจริงจังและเป็นรูปธรรม โดยใช้หลักความมีจริยธรรมในการปฏิบัติงาน
มีการดำเนินงานและเปิดเผยข้อมูลอย่างโปร่งใสในทุกระดับขององค์กร
ในการบริหารงานแต่ละกลุ่มธุรกิจจะบริหารงานโดยฝ่ายจัดการของกลุ่มธุรกิจซึ่งการบริหารงานของกลุ่มอยู่ภายใต้การกำกับของคณะจัดการเครือฯ
และคณะกรรมการบริษัท จึงทำให้มีการบริหารอย่างเป็นระบบ เป็นมืออาชีพ
และลดความเสี่ยงอันอาจจะเกิดขึ้นจากการบริหารงานได้เป็นส่วนใหญ่

นโยบายการบริหารและจัดการความเสี่ยง

เครือซิเมนต์ไทย ได้มีการบริหารความเสี่ยงแบบไม่เป็นทางการมาเป็นเวลานาน จนกระทั่งในปี
2545 จึงได้กำหนดนโยบายการบริหารความเสี่ยงทั่วทั้งองค์กรขึ้นอย่างเป็นระบบ
โดยได้จัดตั้งคณะกรรมการบริหารความเสี่ยง (Risk Management Committee)
ซึ่งประกอบด้วยผู้บริหารระดับสูงเป็นคณะกรรมการหลายระดับ ได้แก่ ระดับเครือฯ ระดับกลุ่มธุรกิจ
และระดับบริษัท
โดยมีการกำหนดหลักการและแนวปฏิบัติเพื่อให้มีการบริหารจัดการความเสี่ยงอย่างทั่วถึงครอบคลุม
มีความพร้อมในการเผชิญสถานการณ์ที่มีการเปลี่ยนแปลงได้อย่างเหมาะสมและทันกาล

นโยบายการบริหารและจัดการความเสี่ยง : -

-   คณะกรรมการบริษัทฯ ผู้บริหาร พนักงานทุกคน และทุกหน่วยงานเป็นเจ้าของความเสี่ยง
    มีหน้าที่รับผิดชอบ ดำเนินการ ประเมิน ติดตาม
    และสนับสนุนให้มีโครงสร้างและกระบวนการบริหารความเสี่ยงอย่างมีประสิทธิภาพ

-   หน่วยธุรกิจ (Business Unit) ของเครือฯ
    ต้องมีกระบวนการบริหารและการจัดการความเสี่ยงประเมินผลและติดตามอย่างเป็นระบบและต่อเนื่อง
    โดยมีการปรับปรุงกระบวนการให้เหมาะสมกับการเปลี่ยนแปลงทางธุรกิจอย่างสม่ำเสมออย่างน้อยปีละครั้ง

-   กำหนดให้การประเมินการบริหารความเสี่ยงเป็นส่วนหนึ่งของแผนงานระยะปานกลางและประจำปี
    โดยพิจารณาความเสี่ยงทั้งหมดครอบคลุมทั่วทั้งองค์กร
    โดยคำนึงถึงปัจจัยเสี่ยงทั้งภายในและภายนอกองค์กร
    รวมทั้งกำหนดให้มีการจัดการความเสี่ยงและสร้างสัญญาณเตือนภัยที่เหมาะสม

-   จัดตั้งคณะกรรมการบริหารความเสี่ยงในแต่ละกลุ่มธุรกิจ เพื่อกำหนดนโยบาย แนวทาง
    และกำกับดูแลระบบการบริหารความเสี่ยง
    เพื่อบริหารจัดการความเสี่ยงให้อยู่ในระดับที่ยอมรับได้ มีการสื่อสาร
    อบรมสร้างความเข้าใจให้พนักงานตระหนักถึงความสำคัญในการบริหารความเสี่ยง

-   คณะกรรมการตรวจสอบ
    มีหน้าที่ประเมินการบริหารความเสี่ยงและเสนอความเห็นต่อคณะกรรมการบริษัทฯ
    เป็นรายไตรมาส

-   สร้างวัฒนธรรมองค์กรให้เกิดความเข้าใจร่วมกัน และมีจิตสำนึกในเรื่องความเสี่ยง
    สร้างฐานองค์ความรู้ (Knowledge Base)
    เพื่อให้พนักงานทุกระดับสามารถศึกษาค้นคว้าข้อมูล แลกเปลี่ยนประสบการณ์
    อันจะนำไปสู่การพัฒนาและปรับปรุงกระบวนการบริหารความเสี่ยงให้เป็นกลไกที่มีประสิทธิภาพในการบริหารเชิงกลยุทธ์